Istoria ilustrata a Francmasoneriei din Banat Vol.7 - Catalin Turliuc, Mircea Munteanu
Istoria unei provincii borderland (de granita) adesea fragmentata intre terte state este, mai totdeauna, una in care diversitatea manifestata in varii domenii (etnic, cultural, spiritual s.a.m.d.) genereaza nu doar un schimb intercultural si interetnic armonios ci, uneori, tensiuni social-politice cu persistenta seculara. In cazul Romaniei moderne si contemporane pot fi semnalate cu usurinta spatii precum cel bucovinean, dobrogean sau banatean unde ambele situatii evocate mai sus pot fi intalnite. Firesc, acest lucru determina in miezul identitar mutatii sesizabile si, deopotriva, creeaza interferente si punti in istorie cu remanente usor recognoscibile. Este firesc ca structuri ale asociationismului fraternalist modern cu vocatie universalista sa joace un rol important in astfel de arealuri si sa functioneze, cel mai adesea, dar nu intotdeauna, ca mijlocitori eficienti ai unui dialog fecund intre etnicitati si culturi diferite. Cu o indelungata si bogata istorie care se intinde din paleolitic pana in zilele noastre, Banatul a cunoscut stapaniri si influente diverse exercitate de-a lungul secolelor, toate imbogatindu-i zestrea si accentuandu-i diversitatea, contribuind la o specificitate usor identificabila. Dincolo de controversele istorico-istoriografice generate de insusi toponimul Banat, aceasta regiune se prezinta ca o zona de puternice interferente, de vectori de interes, adesea aflati in flagranta contradictie, de realitati geopolitice si strategice de semn opus, toate acestea interesand comunitati nationale si etnice neinrudite. Mutatiile demografice suferite de-a lungul istoriei si generate de stapanirile succesive au schimbat profilul populatiei nu doar in sens etnic, ci si socio-ocupational determinand un profil divers cu particularitati specifice. Evident, spatiul si obiectivul central al prezentului volum nu permite detalieri ale unui peisaj atat de divers si complex, surprins in multele tomuri si studii dedicate acestei provincii. Prin vocatie, valori si principii, Francmasoneria a avut si ea in acest spatiu o istorie interesanta, reflectand alaturi de fundamentele sale si particularitatile zonei in care a fost activa.